[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 7.9.2007

COM(2007) 506 окончателен

СТАНОВИЩЕ НА КОМИСИЯТА

относно искането на Ирландия да участва в Регламент (ЕО) 1030/2002, относно единния формат на разрешенията за пребиваване за гражданите на трети страни

I. Въведение

1. Регламент (ЕО) № 1030/2002 на Съвета от 13 юни 2002 г. установява единен формат на разрешенията за пребиваване за гражданите на трети страни.[1]. Този регламент се основава на член 63, параграф 3, буква а) от ДЕО, който е част от Дял IV, уреждащ въпросите, свързани с визи, убежище, имиграция и други политики, имащи отношение към свободното движение на хора. Поради това позицията на Ирландия и Обединеното Кралство по отношение на регламента се регулира от „Протокола за позицията на Обединеното кралство и Ирландия“. Протоколът постановява, че по принцип, тези две държави-членки не участват в приемането на мерки по Дял IV от ДЕО и не са правно обвързани от тях. Въпреки това, всяка една от тях може изрично да избере да се включи („opt in“) или преди приемането на подобна мярка (достатъчно е да се изпрати нотификация), или след това (чрез нотификация до Съвета и Комисията; становище от Комисията в рамките на 3 месеца и решение на Комисията в рамките на 4 месеца от датата на нотификацията), без да се засяга протоколът, въвеждащ достиженията на правото на Шенген в рамките на ЕС.

2. В съответствие с член 3 от Протокола за позицията на Обединеното кралство и Ирландия, с писмо от 3 юли 2001 г., Обединеното кралство внесе нотификация, с която изрази желанието си да вземе участие в приемането и прилагането на Регламент № 1030/2002 и в действителност участва в приемането и прилагането на този регламент.

В съответствие с член 4 от Протокола, с писмо от 19 декември 2003 г., Ирландия нотифицира Съвета и Комисията за желанието си да участва в Регламент № 1030/2002. Въпреки това процедурата, предвидена в член 11, параграф 3 и член 11а, която следва да се приложи в този случай съгласно от член 4 от Протокола, не е изпълнена. Въпреки тази процедурна грешка, всички институции и държави-членки приеха курс на поведение, според който на практика Ирландия участва в пълна степен в прилагането на Регламент № 1030/2002.

3. На 24 септември 2003 г. Комисията представи предложение с цел изменението на Регламент № 1030/2002[2] и ново изменено предложение на 10 март 2006 г.[3]..

По време на обсъжданията на това изменено предложение бе открита гореспоменатата процедурна грешка.

За да бъде поправена тази грешка и в съответствие с заключенията на КОРЕПЕР от 6 юни 2007 г., Ирландия нотифицира с писмо от 6 юни 2007 г. (получено на същата дата), потвърждението на първоначалната си нотификация и желанието си да участва в Регламент № 1030/2002.

4. Настоящият документ представлява становището на Комисията, което трябва да бъде предадено на Съвета в съответствие с член 11а от ДЕО, относно нотификацията на Ирландия от 7 юни 2007 г. за намерението ѝ да участва в Регламент № 1030/2002, изготвено в срок от три месеца от датата на получаване на нотификацията.

II. Оценка от Комисията относно намерението на Ирландия да участва в Регламент № 1030/2002

1. Комисията оценява положително намерението на Ирландия да участва в Регламент № 1030/2002:

- Регламент № 1030/2002 цели хармонизирането на единния формат на разрешенията за пребиваване за гражданите на трети страни като мярка на съгласувана имиграционна политика по отношение на влизането и напускането на територията от граждани на трети страни. Хармонизираните формати и общи стандарти за сигурност относно разрешенията за пребиваване на територията на целия Европейски съюз улесняват преминаването на границите и допринасят по този начин към доброто функциониране на пространството на свобода, сигурност и справедливост. Ирландия участва в Съвместното действие 97/11/ПВР[4] на Съвета, което бе заместено от Регламент № 1030/2002 след преминаването на въпроса в сферата на компетентност на ЕО с Договора от Амстердам.

- Ирландия участва също в Регламент (ЕО) № 1683/95, установяващ единен формат за визи. Участието на Ирландия в Регламент (ЕО) 1030/2002 ще допринесе за постигането на последователен подход и съгласувани решения за документите за граждани на трети страни, както се настояваше от Европейския съвет в Солун през юни 2003 г.

- До момента Ирландия участва de facto в Регламент № 1030/2002 и това не създаде никакви проблеми.

2. Поради тези причини Комисията възнамерява да вземе положително решение в съответствие с член 11а от ДЕО върху нотификацията на Ирландия за намерението й да участва в Регламент № 1030/2002.

В член 11а от ДЕО се посочва, че в срок от четири месеца от датата на нотификацията, Комисията ще вземе решение по нея и по други специфични въпроси, които счита за необходими. Като има предвид обстоятелствата, Комисията счита, че не съществува нужда от разглеждане на такива специфични въпроси.

3. Това становище се изпраща на Съвета в съответствие с член 4 от Протокола за позицията на Обединеното кралство и Ирландия и член 11, параграф 3 от ДЕО, и се препраща до Европейския парламента за информация.

[1] ОВ L 157, 15.6.2002 г., стр. 1.

[2] COM(2003) 558 окончателен.

[3] COM(2006) 110 окончателен.

[4] ОВ L 7, 10.1.1997 г., стр. 1.